ⵍⴰⵢⵍⴰ ⴰⴱⵓⵣⵉⴷ

ⵍⴰⵢⵍⴰ ⴰⴱⵓⵣⵉⴷ (ⵜⵍⵓⵍ ⴳ ⵓⵙⴳⴳⵯⴰⵙ ⵏ 1950), ⵜⴳⴰ ⵢⴰⵜ ⵜⵎⴰⵔⴰⵜ ⵜⴰⵎⵖⵔⵉⴱⵉⵜ ⵉⵣⴷⵖⵏ ⴳ ⵕⵕⴱⴰⵟ. ⵜⵍⵓⵍ ⴳ ⵍⵇⵚⵉⴱⴰ, ⵜⵖⵔⴰ ⵜⵓⵜⵍⴰⵢⵜ ⵜⴰⵏⴳⵍⵉⵣⵜ ⴳ ⵜⵙⴷⴰⵡⵉⵜ ⵏ ⵎⵓⵃⵎⵎⴰⴷ ⵡⵉⵙ ⵙⵎⵎⵓⵙ ⴳ ⵕⵕⴱⴰⵟ, ⵖⵉⵏ ⴰⴷ ⵖ ⵜⵓⵎⵥ ⵜⵓⵔⴰⴳⵜ  ⴷ ⵉⵍⵎⵎⴰ ⵜⵎⵓⴷⴷⴰ ⵖⵔ ⵉⵡⴰⵏⴽⵏ ⵉⵎⵓⵏⵏ ⵏ ⵎⴰⵔⵉⴽⴰⵏ ⴰⴼⴰⴷ ⴰⴷ ⵜⵖⵔ ⴳ ⵜⵙⴷⴰⵡⵉⵜ ⵏ ⵜⵉⴽⵙⴰⵙ ⴳ ⵓⵙⵜⵉⵏ, ⴷ ⵜⵙⵡⵓⵔⵉ ⴳ ⵓⵙⵓⵖⵍ ⴷ ⵜⵉⵔⵔⴰ. 

ⵜⵙⵙⵏⵜⵉ ⵜⴰⵡⴰⴷⴰ ⵏⵏⵙ ⵜⴰⵣⵣⵓⵍⴰⵏⵜ ⴰⵎ ⵜⴰⵏⵖⵎⴰⵙⵜ ⴳ ⵜⵉⵍⵉⴼⵉⵣⵢⵓⵏ, ⴷ ⵜⵙⵡⵓⵔⵉ ⴳ ⴽⵉⴳⴰⵏ ⵏ ⵉⴱⵔⵙⵉⵔⴰⵜⵏ ⵉⵎⴰⵡⵙⴰⵙⵏ, ⴳⵉⵙⵏ ⴰⵡⴷ ⴰⴱⵔⵙⵉⵔⴰ ⵏ ⵓⵎⴰⵡⴰⵙ ⴰⵎⵣⵡⴰⵔⵓ. ⵜⵓⵔⴰ ⵓⵏⴳⴰⵍ, ⵜⴰⵏⴼⵓⵙⵜ, ⵜⴰⵔⵉⴷⵉⵔⵜ ⵜⴰⵏⵔⵇⵇⴰⵙⵜ (ⵜⴰⵏⴰⴱⴰⵡⵉⵜ), ⵜⴰⵙⴽⵏⵉⴷⵉⵔⵜ ⴷ ⵜⵙⴽⵍⴰ ⵏ ⵜⵏⵢⵓⴷⴷⵓⵜ. ⴷ ⵜⵙⵓⵖⵍ ⵙⴳ ⵜⵏⴳⵍⵉⵣⵜ ⵖⵔ ⵜⵄⵕⴰⴱⵜ ⵜⴰⵔⵉⴷⵉⵔⵜ ⵏ ⵓⴳⵍⵍⵉⴷ ⵎⵓⵃⵎⵎⴰⴷ ⵡⵉⵙ ⵙⵎⵎⵓⵙ ⴷ ⵜⵙⴽⵏⵉⴷⵉⵔⵜ ⵏ ⵎⴰⵍⴽⵓⵎ ⵉⴽⵙ. ⵜⵜⵓⵙⵓⵖⵍⵏ ⵉⴳⵉⵜⵏ ⵏⵏⵙ ⵖⵔ ⵜⵏⴳⵍⵉⵣⵜ, ⵜⴰⵍⵉⵎⴰⵏⵜ, ⵜⴰⵀⵓⵍⴰⵏⴷⵉⵜ, ⵜⴰⵟⴰⵍⵢⴰⵏⵉⵜ, ⵜⴰⵚⴱⵍⵢⵓⵏⵉⵜ, ⵜⴰⴼⵕⴰⵏⵚⵉⵚⵜ, ⵜⴰⵎⴰⵍⵟⵉⵜ ⴷ ⵜⴰⵍⵓⵕⴷⵓⵏⵉⵜ.ⵜⵓⴷⵔⵜ ⵏⵏⵙ

 ⵜⴰⵡⴰⴷⴰ ⵜⴰⵣⵣⵓⵍⴰⵏⵜ 
ⴰⵎⵢⴰⵙⵙⴰ ⴷ ⵉⴼⵕⴰⵏⵚⵉⵚⵏ :

ⵉⴽⴽⴰ ⵜ ⵉⵏⵏ ⵓⵖⴰⵡⴰⵙ ⴰⵏⵣⵡⴰⵢ ⵏ ⴰⴱⵓⵣⵉⴷ ⴰⵡⵀⵉⴷ ⵓⵔ ⵣⵓⵏ ⴷ ⴽⵓⵍⵍⵓ ⵉⵖⴰⵡⴰⵙⵏ, ⴰⵛⴽⵓ ⵉⵜⵜⵓⴼⵙⴰⵔ ⵙ ⵜⵓⵜⵍⴰⵢⵜ ⵜⴰⵄⵕⴰⴱⵜ ⵓⵔ ⴷ ⵙ ⵜⴼⵕⴰⵏⵚⵉⵚⵜ ⴰⵎ ⵉⵖⴰⵡⴰⵙⵏ ⵢⴰⴹⵏⵉⵏ ⴳ ⵜⵉⵣⵉ ⴰⵏⵏ ⵍⵍⵉ ⴳ ⴰ ⵜⵜⵓⴼⵙⴰⵔⵏ ⵙ ⵜⴼⵕⴰⵏⵚⵉⵚⵜ, ⴰⵛⴽⵓ ⴰⵏⵣⵡⴰⵢ ⵉⴽⴽⴰ ⵜ ⵉⵏⵏ ⵉⴳⴰ ⴰⵎ ⵢⴰⵜ ⵜⵡⵓⵔⵉ ⵜⴰⵏⵙⴱⴱⴰⴱⵜ, ⴷ ⵜⴽⴽⴰ ⵜⵜ ⵉⵏⵏ ⵜⴼⵕⴰⵏⵚⵉⵚⵜ ⴷⴰ ⵜⴻⵜⵜⵓⵙⵎⵔⴰⵙ ⴳ ⵜⵡⵓⵔⵉⵡⵉⵏ ⵜⵉⵏⵙⴱⴱⴰⴱⵉⵏ. ⴰⵎ ⵢⴰⵏ ⵓⴳⵣⵣⵓⵎ ⵙⴳ ⵓⵖⴰⵡⴰⵙ ⵏⵏⵙ, ⵜⵙⵓⵖⵍ ⵍⴰⵢⵍⴰ ⵉⵙⵉⵏⴰⵔⵢⵓⵜⵏ ⵏ ⵉⵙⵓⵔⴰ ⵖⵔ ⵜⵄⵕⴰⴱⵜ, ⴷ ⵜⵙⴽⵔ ⵜⵉⵖⵓⵔⵉⵡⵉⵏ ⵜⵉⴹⵕⴰⵎⵉⵢⵉⵏ, ⵢⴰⵜ ⴳⵉⵙⵏⵜ ⵜⴰⵙⴽⵏⵉⴷⵉⵔⵜ ⵏ ⵎⴰⵍⴽⵓⵎ ⵉⴽⵙ ⵍⵍⵉ ⴱⴰⵀⵔⴰ ⵉⵜⵜⵡⴰⵙⵙⵏⵏ, ⵖⵉⵏ ⴰ ⵖ ⵜⵙⵓⵖⵍ ⵍⴰⵢⵍⴰ ⴰⴹⵕⵉⵚ ⴰⴷ ⵖⵔ ⵜⵄⵕⴰⴱⵜ ⴷ ⵜⵖⵔⴰ ⵜ ⵙ ⵢⴰⵜ ⵜⴱⵔⵉⴷⵜ ⵏ ⵜⴰⵎⵣⴳⵓⵏⵜ ⵙ ⵓⵙⵔⵉⴷ.

ⵓⵔ ⵜⵔⵉ ⵍⴰⵢⵍⴰ ⴰⴱⵓⵣⵉⴷ ⴰⴷ ⵜⴻⵜⵜⵎⵣⵖ ⵖⴼ ⵢⴰⵜ ⵜⴷⵍⵙⴰ ⵓⵔ ⵉⴳⵉⵏ ⴰⴳⵣⵣⵓⵎ ⵙⴳⵉⵙ ⴰⵎ ⵎⴽⵍⵍⵉ ⵙ ⴰ ⵜⴻⵜⵜⵉⵏⵉ.  ⴷ ⴰⵔ ⴱⴷⴷⴰ ⵜⵎⵎⴰⵍ ⴰⴱⵓⵣⵉⴷ ⵎⴰⵙ ⴱⴰⵀⵔⴰ ⴷⴰⵔⵙ ⵓⵔ ⵜⵄⵣⵣⵉ ⵜⴼⵕⴰⵏⵚⵉⵚⵜ, ⴰⵛⴽⵓ ⴰⵡⴷ ⵍⵍⵉⵖ ⵜⵎⵥⵥⵉ ⵜⵉⵣⵉ ⵍⵍⵉ ⵜⴰⵇⵇⵔⴰ ⴳ ⵜⵉⵏⵎⵍ ⵜⴽⴽⴰ ⵜⵜ ⵉⵏⵏ ⵓⵔ  ⵜⵃⵎⵉⵍ ⵜⵓⵜⵍⴰⵢⵜ ⵜⴰⴼⵕⴰⵚⵉⵚⵜ ⵏⵜⵜⴰⵜ ⵓⵍⴰ ⵉⵎⵣⴷⴰⵖⵏ ⵏⵏⵙ , ⴰⵛⴽⵓ  ⴰⵎⵏⵜⵉⵍ ⴰⴳⵊⴷⴰⵏ ⵉⴳⴰ ⵜ ⵍⵍⵉⴳ  ⵓⵎⵥⵏ ⵉⴼⵕⴰⵏⵚⵉⵚⵏ ⴱⴰⴱⴰⵙ ⴷ ⵙⵎⵔⵔⵜⵏ ⵜ ⴷ ⵙⵔⴼⵓⴼⴰⵏ ⵜ ,ⴰⵛⴽⵓ ⵉⴽⴽⴰ ⵜ ⵉⵏⵏ ⵉⴳⴰ ⵙⴳ ⵡⵉⵍⵍⵉ ⵉⵏⵀⵎⵏ ⵙ ⵜⵖⵍⵏⵓⵥⵕⵉⵜ ⵜⴰⵎⵖⵔⵉⴱⵉⵉⵜ .  ⴷ ⵓⵍⴰ  ⵓⵔ ⵜⵔⵉ ⵍⵍⵉⴳ ⴰⵔ  ⴼⵍⵍⴰⵙ ⵙⵙⴱⵣⵣⵉⵣⵏ ⴰⴷ ⵜⴻⵜⵜⵖⵔ ⵜⵓⵜⵍⴰⵢⵜ ⵜⴰⴼⵕⴰⵏⵚⵉⵚⵜ. ⴰⵢⴰ ⴰⴷ ⵜⵜ ⵢⵓⴷⵊⴰⵏ ⴰⴷ ⵓⵔ ⵜⵉⵃⵎⵉⵍ ⵉⴼⵕⴰⵏⵚⵉⵚⵏ ⴷ ⵜⵓⵜⵍⴰⵢⵜ ⵏⵏⵙⵏ ⵙⴳ ⵜⵎⵥⵉ ⵏⵏⵙ.

ⴰⵙⴳⴳⵯⴰⵙ ⵏ ⵢⵉⵍⵡ :

ⵉⵜⵜⵓⴼⵙⴰⵔ ⵓⴷⵍⵉⵙ ⵏⵏⵙ ⴰⵎⵣⵡⴰⵔⵓ ⵙ ⵓⵣⵡⵍ "ⴰⵙⴳⴳⵯⴰⵙ ⵏ ⵢⵉⵍⵡ" ⴰⵙⴳⴳⵯⴰⵙ ⵏ 1980, ⴷ ⵜⴼⵙⵔ ⵜ ⵜⵙⴷⴰⵡⵉⵜ ⵏ ⵜⵉⴽⵙⴰⵙ ⵙ ⵜⵓⵜⵍⴰⵢⵜ ⵜⴰⵏⴳⵍⵉⵣⵜ ⴰⵙⴳⴳⵯⴰⵙ ⵏ 1989. ⵉⵜⵜⵓⵙⵓⵖⵍ ⵓⴷⵍⵉⵙ ⵏⵏⵙ ⵖⵔ ⵜⴼⵕⴰⵏⵚⵉⵚⵜ ⴰⵙⴳⴳⵯⴰⵙ ⵏ 2005. ⵜⵙⵜⵉ ⴰⵣⵡⵍ ⴰⴷ "ⴰⵙⴳⴳⵯⴰⵙ ⵏ ⵢⵉⵍⵡ" ⵖⴼ ⵉⵙⵎ ⵏ ⵢⴰⵜ ⵜⵎⵏⵖⵉⵜ ⵜⴰⵙⴳⴷⴰⵏⵜ ⵉⵜⵜⵡⴰⵙⵙⵏⵏ ⴳ ⵓⵎⵣⵔⵓⵢ ⴰⵡⵉⵙⵍⴰⵎ, ⵍⵍⵉ ⵉⵊⵕⴰⵏ ⴳ ⵢⴰⵜ ⵜⵉⵣⵉ ⵜⴰⵣⴰⵢⴽⵓⵜ, ⵖⵉⵏⵏ ⴰ ⵖ ⴷ ⵢⵓⵛⴽⴰ ⵢⴰⵏ ⵢⵉⴷⵉⵍⵉ(ⴰⵀⵉⵜⵜⵓⵍ ⵏ ⵉⴳⴹⴰⴹ) ⴼⵔⵔⴷⵏ ⵙ ⵉⵥⵕⴰⵏ ⵖⴼ ⵉⵍⵡⴰⵡⵏ ⵏ ⵓⵙⵏⴳⵓ ⵏ ⴰⴱⵕⴰⵀⴰ ⵍⵃⴱⴰⵛⵉ, ⴰⵢⵍⵍⵉ ⵢⵓⵊⵊⴰⵏ ⴰⵙⵔⴷⴰⵙ ⵏⵏⵙ ⴰⴷ ⵉⴱⵕⵕⵎ ⴷ ⴰⴷ ⵉⵔⵡⵍ. ⴰⵔ ⵜⵙⵎⵣⴰⵣⴰⵍ ⵍⴰⵢⵍⴰ ⴰⴱⵓⵣⵉⴷ ⵜⴰⵎⵏⵖⵉⵜ ⴰⴷ ⵜⴰⵎⴰⵣⵔⴰⵢⵜ ⴷ ⵉⵎⵖⵔⵉⴱⵉⵢⵏ ⵍⵍⵉ ⵉⵜⵜⵎⴰⵖⵏ ⴼ ⵜⵙⵉⵎⴰⵏⵜ ⵏ ⵍⵎⵖⵔⵉⴱ, ⴰⵛⴽⵓ ⴳⴰⵏ ⵖⴰⵙ ⵉⴳⴹⴰⴹ ⵉⵖ ⵜⵏ ⵏⵙⵎⵣⴰⵣⴰⵍ ⴷ ⵜⵥⴹⴰⵕⵜ ⵜⴰⵎⴰⴹⵍⴰⵏⵜ ⵜⴰⵅⴰⵜⴰⵔⵜ ⵏ ⵉⵏⴱⴱⴰⴹⵏ ⵏⵏⵙⵏ ⵉⴼⵕⴰⵏⵚⵉⵚⵏ.

ⴰⵙⵙⵍⵎⴷ ⵏ ⵜⵎⵖⴰⵔⵜ :

ⴳ ⵓⴳⵣⵣⵓⵎ ⴰⵏⴳⴳⴰⵔⵓ ⵏ ⵓⴷⵍⵉⵙ ⵏⵏⵙ, ⴰⵔ ⵜⵙⴰⵡⴰⵍ ⵍⴰⵢⵍⴰ ⵖⴼ ⵙⵏⴰⵜ ⵜⴼⵔⵅⵉⵏ ⴳ ⵜⴷⴰⵍⴰ ⵍⵍⵉ ⴳ ⵜⵍⵍⴰ 42 ⵏ ⵓⵏⵍⵎⴰⴷ. ⴳⵔ ⵙⵏⴰⵜ ⵜⴼⵔⵅⵉⵏ ⴰⴷ, ⵜⵙⵙⵓⴼⵖ ⴷ ⵖⴰⵙ ⵄⵉⵛⴰ, ⴰⵢⵍⵍⵉ ⵉⵎⵎⴰⵍⵏ ⴳ ⵓⴷⵍⵉⵙ ⴰⴽⵙⴰⵏ ⵏ ⵜⵎⵖⴰⵔⵉⵏ ⵉⵍⵍⴰⵏ ⴳ ⵜⵓⴷⵔⵜ ⵜⴰⴷⵜⵜⴰⵏⵜ ⴳ ⵍⵎⵖⵔⵉⴱ, ⵖⵉⵏⵏ ⴰⵖ ⵜⵏⵏⴰ ⵍⴰⵢⵍⴰ ⵎⴰⵙ ⵜⵉⵎⵖⴰⵔⵉⵏ ⵓⵔ ⵖⵔⵉⵏⵜ ⵎⵣⵢⴰⵏ, ⴷ ⵜⵉⵍⵍⵉⵜ ⵏ ⵙⵏⴰⵜ ⵜⵎⵖⴰⵔⵉⵏ ⴳ ⵜⴷⴰⵍⴰ ⵉⴳⴰ ⵢⴰⵏ ⵓⵎⴷⵢⴰ ⵉⵜⵜⵡⴰⴷⴳⵏ ⴽⵔⴰ ⵏ ⵜⵉⴽⴽⴰⵍ. ⵜⴽⴽⴰ ⵜⵜ ⵉⵏⵏ ⵍⴰⵢⵍⴰ ⴰⴱⵓⵣⵉⴷ ⵜⵀⵕⵛ ⴱⴰⵀⵔⴰ ⴳ ⵜⵖⵔⵉ ⵏⵏⵙ, ⵙ ⵢⴰⵜ ⵜⵡⵉⵍⴰ ⵍⵍⵉ ⵓⵔ ⵏⵏ ⵉⵜⴰⵎ ⴰⵡⴷ ⵢⴰⵏ . ⴰⵛⴽⵓ ⴰⵔ ⵜⵜⵖⴰⵍⵏ ⵉⵔⴳⴰⵣⵏ ⴳ ⵜⵖⵔⵎⵜ ⵍⵍⵉⵖ ⴷ ⵜⵓⵛⴽⴰ ⵍⴰⵢⵍⴰ ⵎⴰⵙ ⴷ ⵜⵉⵎⵖⴰⵔⵉⵏ ⵍⵓⵍⵏⵜ ⴱⵍⴰ ⵜⵉⵖⵉⵙⵜ (ⴰⵢⵍⵍⵉ ⵉⵜⵜⵏⵣⵔⵉⵏ ⴷ ⵡⴰⵏⵥⴰⵜⵏ ⵉⵎⴰⵙⵙⴰⵏⵏ). ⴷ ⴰⵡⴷ ⵜⴰⵏⴱⴰⴹⵜ ⵜⴰⵡⴱⴱⴰⵜ ⴰⵔ ⴱⴰⵀⵔⴰ ⵜⵙⵙⵉⴷⵔⵓⵙ ⴳ ⵡⴰⵜⵉⴳ ⵏ ⵜⵎⵖⴰⵔⵜ ⵜⵉⵣⵉ ⵢⴰⵏⵏ . ⴳ ⵢⴰⵜ ⵜⵣⵔⴰⵡⵜ ⵉⵜⵜⵓⵙⴽⴰⵔⵏ ⴰⵙⴳⴳⵯⴰⵙ ⵏ 2009, ⵜⵜⵓⵣⵎⵎⴻⵎⵏ ⵉⵙⵡⵉⵔⵏ ⵏ ⵜⵖⵔⵉ ⴷ ⵜⵉⵔⵔⴰ ⴳ ⵍⵎⵖⵔⵉⴱ ⵙ 39.6% ⵉ ⵜⵎⵖⴰⵔⵉⵏ ⴷ 65.7% ⵉ ⵉⵔⴳⴰⵣⵏ, ⴷ 10% ⵖⴰⵙ ⵉ ⵜⵎⵖⴰⵔⵉⵏ ⵏ ⵜⵎⵏⴰⴹⵉⵏ ⵏ ⵔⵔⵉⴼ. ⵙ ⵓⵏⴰⵎⴽ ⵢⴰⴹⵏ; ⵜⵉⵎⵖⴰⵔⵉⵏ ⴽⵔⴰ ⴳⵉⵙⵏⵜ ⴰⵔ  ⵜⵜⵍⵎⴰⴷⵏⵜ, ⴷ ⵜⵓⴳⵜⵜ ⴳⵉⵙⵏⵜ ⵓⵔ ⵙⵙⵉⵏⵏⵜ ⴰⴷ ⵖⵔⵏⵜ, ⵎⴰⵛⴰ ⵜⵓⴳⵜⵜ ⵏ ⵉⵔⴳⴰⵣⵏ ⵖⵔⴰⵏ ⴰⵎ ⴰⵢⵍⵍⵉ ⵙ ⴷⴰ ⵜⴻⵜⵜⵙⴷⴷⵉⴷ ⵍⴰⵢⵍⴰ ⴰⴱⵓⵣⵉⴷ ⴳ ⵓⴷⵍⵉⵙ ⵏⵏⵙ.

ⴰⵔ ⵉⵙⴰⵡⴰⵍ ⵓⴷⵍⵉⵙ ⵏ ⵜⵎⴰⵔⴰⵜ ⵜⴰⵎⵖⵔⵉⴱⵉⵜ ⵍⴰⵢⵍⴰ ⵖⴼ ⵜⵎⴰⴳⵉⵜ ⵏ ⵎⵉⴷⴷⵏ.  ⴳ ⵜⵣⵡⵉⵔⵉ ⵏ ⵓⵏⴳⴰⵍ "ⴰⵙⴳⴳⵯⴰⵙ ⵏ ⵢⵉⵍⵡ", ⴰⵔ ⵜⵎⵓⴷⴷⵓ ⵜⵡⵔⵉⴽⵜ ⵜⴰⵅⴰⵜⴰⵔⵜ ⴳ ⵜⵙⵡⴰⴽ ⴹⴰⵕⵜ ⵏ ⵢⴰⵏ ⵓⵍⵓⴼ ⴰⵎⵙⵙⵔⵛⵉ. ⴷ ⴰⵔ ⵜⴻⵜⵜⵉⵏⵉ ⵍⵍⵉⵖ ⵜⵓⵎⵥ ⵜⵉⵔⴰⵜ ⵏ ⵜⵓⴷⵔⵜ: «ⵓⵔ ⴷⴰ ⵙⵙⵢⴰⴼⴰⵖ ⵙ ⴽⵔⴰ. ⵉⴷ ⵉⵙ ⵉⵢⵉ  ⵜⵊⵍⴰ ⵜⵎⴰⴳⵉⵜ ⵉⵏⵓ ? (ⵜⴰⵙⵏⴰ 2)». ⴰⵍⵓⴼ ⵏⵏⵙ ⵉⴽⴽⵙ ⴰⵙ ⵜⵉⵡⵡⵓⵔⴽⴰ ⵏⵏⵙ ⴷ ⵓⵙⵢⴰⴼⴰ ⵏⵏⵙ ⵙ ⵢⵉⵅⴼ ⵏⵏⵙ ⴰⴽⴽⵯ. ⵉⵍⵎⵎⴰ ⴰⵔ ⵜⵙⴰⵡⴰⵍ ⵍⴰⵢⵍⴰ ⵖⴼ ⵓⵙⵏⵜⵍ ⵏ ⵜⵎⴰⴳⵉⵜ ⵜⵉⴽⴽⵍⵜ ⵢⴰⴹⵏ ⴳ ⵓⴳⵣⵣⵓⵎ ⴰⵏⴳⴳⴰⵔⵓ ⵏ ⵓⴷⵍⵉⵙ ⵏⵏⵙ ⴳ ⵎⴰⴷ ⵉⵥⵍⵉⵏ ⵙ ⵜⵙⵍⵎⴰⴷⵜ ⵉⵊⵍⴰⵏ ⵎⴰⴷⵎⵓⵥⵉⵍ ⴷⵓⵣ. ⵜⴽⴽⴰ ⵜⵜ ⵉⵏⵏ ⵜⵙⵍⵎⴰⴷⵜ ⵏ ⵄⵉⵛⴰ ⵜⴻⵜⵜⵢⴰⴳⵯⵉ ⵙⴳ ⴷⴰⵔ ⵓⵎⵙⵉⴳⵍ ⵏⵏⵙ. ⴰⵔ ⵜⵜ ⵜⵙⵏⵓⵎⵎⵍ ⴰⴱⵓⵣⵉⴷ ⵎⴰⵙ ⵜⴳⴰ ⵖⴰⵙ ⵢⴰⵜ ⵜⴼⴽⴽⴰ ⴰⵔ ⵜⴻⵜⵜⵓⵎⴰⵏ ⴳ ⵜⴷⴰⵍⴰ (ⵜⴰⵙⵏⴰ 6). ⴰⵔ ⵉⵜⵜⵓⵎⴰⵏ ⵎⴰⵙ ⴷ ⴽⵓⵍⵍⵓ ⵢⵉⵎⴰⵏⵏ ⵍⵍⵉ ⵉⵇⵇⵉⵎⵏ ⴳ ⵜⴼⴽⴽⴰ ⵏⵏⵙ ⵉⵙ ⵜⵜ ⴼⵍⵏ, ⴷ ⵎⵇⵇⴰⵔ ⵖⵎⴽⴰⵏⵏ ⵜⵍⵍⴰ ⵖⵉⵏⵏ ⵙ ⵎⴽⵍⵍⵉ ⵙ ⵢⵓⵎⴰⵏ ⵉ ⵍⴰⵢⵍⴰ ⵍⵍⵉ ⵢⵓⴷⴷⵏ ⵅⴼ ⵄⵉⵛⴰ ⴳ ⵓⵏⴳⴰⵍ ⴰⴷ ⴷ ⵎⴰⵎⵏⴽ ⵙ ⵉⵊⵕⴰ ⵓⵙⵏⴼⵍ ⴰⴷ ⴰⵎⵥⵡⵓⵢ ⴳ  ⵜⵡⵡⵓⵔⴽⴰ ⵏⵏⵙ ⴷ ⴰⵔ ⵜⵙⵇⵙⴰ: «ⵉⵙ ⵉⵣⵎⵔ ⴰⴷ ⵜⵊⵍⵓⴷ ⵜⴰⵎⴰⴳⵉⵜ ⵏⵏⴽ ⴰⵎ ⵉⵖ ⵜⵙⵙⵎⵔⴰⵙⴷ ⵜⴰⴽⴰⵕⴹⴰ ⵏ ⵜⵎⴰⴳⵉⵜ? ⵉⵙ ⵉⵥⴹⴰⵕ ⴰⴷ ⵉⴱⴱⴰⵇⵇⵉ ⴽⵔⴰ ⵏ ⵓⴳⵣⵣⵓⵎ ⵓⵔ ⵉⵜⵜⵓⵥⵕⵕⴰⵏ ⵙⴳ  ⴽⵔⴰ ⵏ ⵡⴰⵍⵍⴰⵍ ⵙ ⵢⴰⵜ ⵜⵉⴽⴽⵍⵜ ⴷ ⵓⵔ ⵉⵣⵎⵉⵔ ⴰⴷ ⵙⵓⵔ ⵉⴳⴰⴷⴷⴰ?».ⵜⴰⵡⴰⴷⴰ ⵏⵏⵙ

 ⵉⴳⵉⵜⵏ ⵏⵏⵙ 
ⴰⴷⵍⵉⵙ: 

 ⵜⵉⴳⵍⴷⵉⵜⵉⵏ ⵏ ⵍⵎⵖⵔⵉⴱ.

ⵓⵏⴳⴰⵍⵏ :

    ⴰⵙⴳⴳⵯⴰⵙ ⵏ ⵢⵉⵍⵡ"عام الفيل".
    ⵉⵎⵉⵔ ⴰⵏⴳⴳⴰⵔⵓ"الفصل الأخير".
    ⵓⵖⵓⵍ ⵖⵔ ⵜⵎⵥⵉ "الرجوع للطفولة".
 ⵜⵓⴷⵔⵜ ⵏ ⵓⵎⴰⵣⴰⵏ "حياة الرسول".ⵉⴳⵉⵜⵏ ⵏⵏⵙ

ⴳ ⵓⵙⵓⵖⵍ :

    ⵜⴰⵙⴽⵏⵉⴷⵉⵔⵜ ⵏ ⵎⴰⵍⴽⵓⵎ ⵉⴽⵙ (ⴰⴷⵍⵉⵙ).
    ⵎⵓⵃⵎⵎⴰⴷ ⵡⵉⵙ ⵙⵎⵎⵓⵙ: ⵙⴳ ⵡⴰⵎⵎⴰⵥ ⵏⵏⵙ ⵏ ⵓⴷⴰⴱⵓ ⵏ ⵍⵎⵖⵔⵉⴱ ⴰⵔ ⴰⵙⵙ ⵏ ⵜⵎⵜⵜⴰⵏⵜ ⵏⵏⵙ (ⴰⴷⵍⵉⵙ).

 ⵥⵕ ⵓⴳⴳⴰⵔ 

 ⵏⴰⵡⴰⵍ ⵙⵙⵄⴷⴰⵡⵉ
 ⴰⵙⵓⵖⵍ
 ⵓⵏⴳⴰⵍ

 ⵉⵙⴰⵖⵓⵍⵏ